PTTEP โชว์ Q3 โตเท่าตัว ทะลุ 2.4 หมื่นล้าน รับรายได้ขายเพิ่ม-กำไรเฮดจิ้งน้ำมัน
PTTEP โชว์กำไรไตรมาส 3/65 โตกระหึ่ม 153% ทะลุ 2.4 หมื่นลบ. จากปีก่อนกำไร 9.55 พันลบ. รับปริมาณขายและรายได้ขายเพิ่มชึ้น รับรู้กำไรประกันความเสี่ยงราคาน้ำมัน ส่วนงวด 9 เดือนกำไร 5.53 หมื่นลบ. โต 96% จากปีก่อนกำไร 2.82 หมื่นลบ.
PTTEP โชว์กำไรไตรมาส 3/65 โตกระหึ่ม 153% ทะลุ 2.4 หมื่นลบ. รับปริมาณขายและรายได้ขายเพิ่มชึ้น รับรู้กำไรประกันความเสี่ยงราคาน้ำมัน
25 ต.ค. 2565

บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP รายงานผลการดำเนินงานงวดไตรมาส 3/65 และงวด 9 เดือนปี 65 สิ้นสุดวันที่ 30 ก.ย.65 ดังนี้

โดยไตรมาส 3/65 บริษัทฯ มีรายได้จากการขายเพิ่มขึ้น รวมถึงมีการรับรู้กำไรจากสัญญาประกันความเสี่ยงราคาน้ำมันจำนวน 94 ล้านดอลลาร์สรอ. (ไตรมาส 3/64 รับรู้ขาดทุน) สุทธิกับการรับรู้ขาดทุนจากการด้อยค่าของสินทรัพย์ที่ถือไว้เพื่อขาย (ไตรมาส 3/64 : ไม่มีการรับรู้) โดยกำไรสุทธิสำหรับไตรมาส 3/65 จำนวน 664 ล้านดอลลาร์สรอ.
ทั้งนี้แบ่งเป็นกำไรจากการดำเนินงานปกติสำหรับไตรมาส 3/65 จำนวน 706 ล้านดอลลาร์ สรอ. เพิ่มขึ้น 371 ล้านดอลลาร์ สรอ. เมื่อเปรียบเทียบกับไตรมาส 3/64 ที่มีกำไร 335 ล้านดอลลาร์ สรอ. สาเหตุหลักจากรายได้จากการขายเพิ่มขึ้น 644 ล้านดอลลาร์ สรอ. จากปริมาณการขายเฉลี่ยต่อวันและราคาขายเฉลี่ยเพิ่มขึ้น
ขณะที่ภาษีเงินได้เพิ่มขึ้น 131 ล้านดอลลาร์ สรอ. โดยหลักจากโครงการในประเทศไทยและประเทศโอมานตามกำไรที่เพิ่มขึ้น ค่าใช้จ่ายในการดำเนินงานเพิ่มขึ้น 80 ล้านดอลลาร์ สรอ. โดยหลักจากโครงการจี 1/61 และโครงการจี 2/61 เริ่มการผลิต รวมถึงค่าภาคหลวงเพิ่มขึ้น 39 ล้านดอลลาร์ สรอ. ส่วนใหญ่จากรายได้จากการขายในประเทศไทยและประเทศมาเลเซียที่เพิ่มขึ้น
ไตรมาส 3/65 บริษัทฯ มีปริมาณการขายเฉลี่ยอยู่ที่ 478,323 บาร์เรลเทียบเท่าน้ำมันดิบต่อวัน เพิ่มขึ้นจากไตรมาส 3/64 ที่มีปริมาณการขายเฉลี่ย 417,167 บาร์เรลเทียบเท่าน้ำมันดิบต่อวัน โดยหลักจากโครงการจี 1/61 (แหล่งเอราวัณ) เริ่มการผลิตในเดือนเม.ย.ปี 65 ประกอบกับโครงการโอมานแปลง 61 ที่มีการขายก๊าซธรรมชาติในปริมาณเพิ่มขึ้น และโครงการพื้นที่พัฒนาร่วมไทย-มาเลเซียที่มีการปิดซ่อมบำรุงลดลง รวมถึงผู้ซื้อรับก๊าซธรรมชาติในปริมาณเพิ่มขึ้น สำหรับราคาขายเฉลี่ยของไตรมาสนี้เพิ่มขึ้นเป็น 53.68 ดอลลาร์ สรอ. ต่อบาร์เรลเทียบเท่าน้ำมันดิบ จากไตรมาส 3/64 อยู่ที่ 44.25 ดอลลาร์ สรอ. ต่อบาร์เรลเทียบเท่าน้ำมันดิบ
 